**Vnútorný predpis**

Číslo: 9/2021

**Vnútorný systém zabezpečenia kvality**

**doktorandského štúdia**

**na Slovenskej technickej univerzite v Bratislave**

Dátum: 15. 03. 2021

**Slovenská technická univerzita v Bratislava, Vazovova 5, Bratislava**

V Bratislave, 15. 03. 2021

Číslo: 9/2021

Slovenská technická univerzita v Bratislave (ďalej tiež „STU“ alebo „univerzita“) v súlade s § 15 ods. 1 písm. b) a zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov (ďalej len „zákon o vysokých školách“), po vyjadrení Akademického senátu Slovenskej technickej univerzity v Bratislave dňa 01.03.2021 a po schválení Vedeckou radou Slovenskej technickej univerzity v Bratislave dňa 15.03.2021

**vydáva**

nasledovný vnútorný predpis

**Vnútorný systém zabezpečenia kvality doktorandského štúdia**

**na Slovenskej technickej univerzita v Bratislave**

**ČASŤ I.**

**ÚVODNÉ USTANOVENIA**

**Článok 1**

1. Vnútorný predpis „Vnútorný systém zabezpečenia kvality doktorandského štúdia na Slovenskej technickej univerzita v Bratislave“ je súčasťou vnútorného systému zabezpečovania kvality vysokoškolského vzdelávania na Slovenskej technickej univerzite v Bratislave podľa § 15 ods. 1 písm. b) zákona o vysokých školách.
2. Slovenská technická univerzita v Bratislave chce byť uznávanou, výskumne orientovanou technickou univerzitou medzinárodného významu. Poslaním STU je vedeckým bádaním, výskumnou a tvorivou inžinierskou a umeleckou činnosťou získavať a šíriť nové poznatky, vzdelávať a vychovávať mladú generáciu.
3. Politika v oblasti zabezpečovania kvality vysokoškolského vzdelávania na STU vychádza z dlhodobého zámeru rozvoja univerzity. Vnútorný systému kvality vzdelávania na STU a jeho implementácia vychádza z požiadaviek Európskych noriem a smerníc formulovaných v „European Standards and Guidelines for Quality Assurance in the European Higher Education Area“ (ESG). Úroveň vzdelávacej činnosti na STU je pravidelne hodnotená vypracovaním podrobnej správy o hodnotení vzdelávacej činnosti za daný akademický rok. Hodnotiaca správa je prerokovaná vo všetkých grémiách univerzity.
4. Uskutočňovaním doktorandského študijného programu doktorand získava znalosti založené na súčasnom stave a úrovni vedeckého alebo umeleckého poznania. Jeho výsledkom je vlastný príspevok doktoranda k vedeckému alebo umeleckému poznaniu, ktorý vzniká samostatným vedeckým bádaním a samostatnou tvorivou činnosťou doktoranda v oblasti vedy, techniky alebo umenia.
5. Doktorandské štúdium je jednou z priorít STU, svojím charakterom a väzbou, na tvorivú umeleckú a vedecko-výskumnú činnosť, má špecifické postavenie v procese vzdelávania. Je preto potrebné zabezpečiť jeho kvalitu osobitným vnútorným predpisom, ktorý tvorí integrálnu súčasť vnútorného systému kvality univerzity v súlade so zákonom o vysokých školách a zákonom č. 269/2018 Z. z. o zabezpečovaní kvality vysokoškolského vzdelávania v znení neskorších predpisov.
6. Tento vnútorný predpis, ako súčasť vnútorného systému zabezpečovania kvality vzdelávania na STU, definuje kvalitatívne požiadavky na uskutočňovanie doktorandských študijných programov na STU jednak v oblasti inštitucionálneho prostredia ako aj realizácie doktorandského štúdia. V oblasti inštitucionálnej definuje kvalitatívne požiadavky na garanta študijného programu, pôsobenie odborovej komisie, školiteľa a konzultanta. V oblasti realizácie doktorandského štúdia definuje ukazovatele hodnotenia uchádzača a kvalitu doktorandského štúdia, pričom kladie dôraz na internacionalizáciu štúdia a kvalitatívnu úroveň výstupov doktoranda.

**ČASŤ II.**

**KVALITA INŠTITUCIONÁLNEHO PROSTREDIA**

**Článok 2  
Vzdelávanie**

1. Vzdelávanie je možné poskytovať len v študijných programoch, na realizáciu ktorých má STU priznané práva. Kvalitná vedecká práca, na ktorej základoch stojí vzdelávanie, musí byť štandardom v každom študijnom programe. Vzťah medzi vysokoškolským vzdelávaním a vedecko-výskumnou činnosťou je založený aj na implementácii výsledkov tejto činnosti do vysokoškolského vzdelávania.
2. Vzdelávanie v doktorandských študijných programoch sa uskutočňuje na základe individuálneho študijného plánu doktoranda, pod vedením školiteľa. Vzdelávanie je založené na získavaní poznatkov na úrovni súčasného poznania a vlastnom príspevku študenta k nemu, ktorý je výsledkom vedeckého bádania a samostatnej tvorivej činnosti študenta. Kvalita vzdelávania je do značnej miery závislá od kvality vedecko-výskumnej práce, a preto je nevyhnutné, aby individuálne študijné plány doktorandov boli naviazané na vedecko-výskumnú činnosť školiteľov a školiacich pracovísk.

**Článok 3  
Garant študijného programu**

1. Garant študijného programu je vysokoškolským učiteľom, ktorý svojou odbornosťou a osobnosťou garantuje úroveň a kvalitu vzdelávania v študijnom programe. V spolupráci s učiteľmi zodpovednými za profilové predmety, pracoviskami a grémiami univerzity dbá o kvalitu obsahovej náplne a uskutočňovania procesu vzdelávania v ním garantovanom študijnom programe.
2. Funkciu garanta a spolugaranta študijného programu môže vykonávať iba osoba, ktorá aktuálne pôsobí na STU v príslušnom študijnom odbore vo funkcií profesor na ustanovený týždenný pracovný čas a súčasne nemá pracovný pomer na inej vysokej škole. Je uznávanou osobnosťou v odbore, v ktorom garantuje, pričom výsledky jeho tvorivej činnosti preukázateľne dosahujú aspoň významnú medzinárodnú úroveň. [[1]](#footnote-1)
3. Garant študijného programu najmä:
4. garantuje tvorbu, aktualizáciu a kvalitu dokumentácie študijného programu pre účely akreditačného procesu,
5. spoločne s vedúcim pracoviska, na ktorom sa ním garantovaný študijný program uskutočňuje, garantuje kvalitu personálneho zabezpečenia študijného programu podieľaním sa na vytváraní vhodných podmienok na personálny rast potenciálnych školiteľov najmä z radov vysokoškolských učiteľov a výskumných pracovníkov univerzity,
6. predkladá predsedovi odborovej komisie návrhy na zaradenie do zoznamu školiteľov pre ním garantovaný študijný program,
7. garantuje kvalitu uskutočňovania študijného programu, jeho vývoja v súlade so štandardmi a úrovňou vedeckého poznania v odbore,
8. v spolupráci s radou študijného programu, programovou komisiou, odborovou komisiou, vedeckou radou univerzity alebo fakulty a Radou pre vnútorný systém zabezpečenia kvality na STU, pravidelne kontroluje priebeh a kvalitu uskutočňovania vzdelávania v študijnom programe,
9. dohliada na úroveň a kvalitu tém dizertačných prác vypísaných školiteľmi,
10. ak je predsedom odborovej komisie, zodpovedá za jej činnosť.

**Článok 4  
Odborová komisia a programová komisia**

1. Postup pri zriaďovaní odborovej komisie študijných odborov a programových komisií doktorandských študijných programov a vymenúvaní jej členov, postavenie a činnosť odborových komisií a programových komisií v procese prípravy a realizácie štúdia a pri príprave a obhajobe dizertačnej práce doktorandských študijných programov, organizačný a rokovací poriadok odborových komisií a programových komisií upravuje smernica rektora Odborová komisia doktorandských študijných programov na Slovenskej technickej univerzite v Bratislave.
2. Odborová komisia a programová komisia najmä:
3. dohliada na uskutočňovanie študijných programov patriacich do jej pôsobnosti, garantuje kvalitu a medzinárodnú úroveň obsahu uskutočňovaných študijných programov, kvalitu  školiteľov,
4. dohliada, aby výchova doktorandov bola uskutočňovaná v súlade s Etickým kódexom zamestnancov STU a Etickým kódexom študentov STU,
5. navrhuje zloženie prijímacích komisií, menovanie školiteľov, komisií pre dizertačné skúšky a oponentov a členov komisií na obhajobu dizertačnej práce,
6. dohliada na kvalitu a medzinárodnú úroveň tém dizertačných prác navrhovaných školiteľmi,
7. dohliada na kvalitu obsahu individuálnych študijných plánov doktorandov,
8. pravidelne hodnotí napĺňanie individuálnych študijných plánov doktorandov.

**Článok 5  
Školiteľ**

1. Funkciu školiteľa pre daný študijný odbor na STU môžu vykonávať učitelia, ktorí vedecky alebo umelecky pôsobia na ustanovený týždenný pracovný čas na STU vo funkcii profesor a majú titul profesor alebo vo funkcii docent a majú titul docent. Funkciu školiteľa po schválení vedeckou radou fakulty alebo univerzity môžu vykonávať výskumní pracovníci s vedeckým kvalifikačným stupňom I alebo IIa, alebo učitelia a  výskumní pracovníci s titulom „DrSc.“, alebo s ekvivalentom tohto titulu.
2. Funkciu školiteľa pre témy vypísané externou vzdelávacou inštitúciou, ktorej Ministerstvo školstva, vedy výskumu a športu Slovenskej republiky vydalo osvedčenie o spôsobilosti vykonávať výskum a vývoj a s ktorou STU uzatvorila zmluvu, ktorej predmetom je podieľanie sa na uskutočňovaní doktorandského študijného programu, môžu vykonávať školitelia schválení touto inštitúciou a vedeckou radou fakulty alebo univerzity. Externá vzdelávacia inštitúcia poskytne vedeckej rade univerzity alebo fakulty vedecko-pedagogické charakteristiky týchto školiteľov.
3. Školitelia tém vypísaných fakultou alebo inou súčasťou STU musia byť v zamestnaneckom pomere na ustanovený pracovný čas na STU. Školitelia tém vypísaných externou vzdelávacou inštitúciou musia byť v zamestnaneckom pomere na ustanovený pracovný čas s touto inštitúciou.
4. Školiteľ zodpovedá za kvalitu a medzinárodnú úroveň témy dizertačnej práce, ako aj kvalitu uskutočňovania individuálneho študijného plánu doktoranda a vie:
5. zabezpečiť prostriedky na podporu témy výskumu a publikačnej činnosti doktoranda,
6. zabezpečiť zapojenie doktoranda do medzinárodných aktivít niektorou z nasledujúcich foriem – preukázateľná aktívna účasť na riešení medzinárodného vedecko-výskumného projektu, aktívna účasť najmenej na dvoch významných medzinárodných podujatiach alebo absolvovanie stáže na zahraničných akademických alebo výskumných pracoviskách v trvaní minimálne 4 týždňov,
7. preukázať, že úroveň výstupov jeho tvorivej činnosti za posledných 5 rokov zodpovedajú štandardom STU.
8. Pri výkone funkcie školiteľa sa školiteľ riadi ustanoveniami Študijného poriadku STU. Školiteľ spravidla nevedie súčasne viac ako piatich doktorandov v štandardnej dĺžke štúdia.
9. Povinnosťou školiteľa je minimálne raz za 3 roky vypísať tému dizertačnej práce, ktorú univerzita alebo fakulta ponúkne záujemcom o doktorandské štúdium.
10. Pôsobenie vo funkcii školiteľa je možné ukončiť vzdaním sa funkcie na vlastnú žiadosť, skončením pracovného pomeru so zamestnávateľom u ktorého funkciu školiteľa vykonáva, rozhodnutím externej vzdelávacej inštitúcie alebo odňatím práv uskutočňovať doktorandské štúdium v príslušnom odbore.
11. Zoznam schválených školiteľov je súčasťou dokumentácie akreditovaného študijného programu doktorandského štúdia a je zverejnený na webovom sídle univerzity.

**Článok 6  
Konzultant**

1. Konzultant je odborník špecialista so vzdelaním tretieho stupňa v študijnom odbore zodpovedajúcom svojim obsahom téme, v ktorej má pôsobiť.
2. Konzultant je schopný doplniť odborné pôsobenie školiteľa vo vymedzenej časti štúdia, nenahrádza však primárnu zodpovednosť školiteľa za kvalitu a uskutočňovanie individuálneho študijného plánu doktoranda.
3. Konzultanta menuje dekan fakulty na návrh školiteľa a so súhlasom garanta. Ak je konzultant z prostredia mimo STU, jeho pôsobenie sa upraví v dohode o spolupráci medzi zamestnávateľom konzultanta a súčasťou STU alebo v dohode o spolupráci medzi konzultantom a súčasťou STU.

**ČASŤ III.**

**KVALITA DOKTORANDSKÉHO ŠTÚDIA**

**Článok 7  
Prijímacie konanie**

1. Nedeliteľnou súčasťou uskutočňovania doktorandského študijného programu je vedecká alebo umelecká tvorivá činnosť doktoranda. S cieľom zabezpečiť vysokú úroveň vzdelávania a akceptovateľnú úspešnosť absolvovania štúdia, sa u uchádzačov preveruje úroveň základných zručností a predpokladov. Overenie ich kvalitatívnej úrovne sa deje v procese prijímacieho konania, v ktorom uchádzač preukazuje a je hodnotený v nasledovných oblastiach:
2. kvalita štúdia študijným priemerom na druhom stupni štúdia,
3. schopnosť tvorivého riešenia úloh (napr. účasťou na riešení projektov),
4. schopnosť publikovať výsledky svojej práce formou príspevkov v časopisoch alebo v zborníkoch,
5. schopnosť prezentovať výsledky svojej práce účasťou na konferenciách a súťažiach doma a v zahraničí,
6. znalosť aspoň jedného cudzieho jazyka na primeranej úrovni (uprednostňuje sa znalosť anglického jazyka).
7. U doktoranda sa očakáva a overuje jeho motivácia pre štúdium, odborná spôsobilosť, predpoklady pre tvorivú a samostatnú prácu, aktívny prístup k plneniu úloh a osobná zodpovednosť. Tieto predpoklady sa overujú počas osobného pohovoru s členmi prijímacej komisie.

**Článok 8  
Individuálny študijný plán**

1. Nástrojom na zabezpečenie kvality a vysokej úrovne vzdelávania doktorandov je kvalita a obsah ich individuálneho študijného plánu. Za kvalitu a vyžadovanú úroveň štúdia a individuálneho študijného plánu zodpovedá školiteľ. Individuálny študijný plán schvaľuje predseda odborovej komisie. Doktorand sa aktívne podieľa na tvorbe individuálneho študijného plánu.
2. Obsah a štruktúra individuálnych študijných plánov doktorandov reflektujú aktivity, znalosti a zručnosti formulované v akreditačnom spise študijného programu. Na zabezpečenie ich napĺňania sú v študijnom pláne definované míľniky a kritériá, ktorých plnenie podlieha pravidelnej kontrole. Štúdium pozostáva zo študijnej a vedeckej časti, ktorých obsah a vzájomný pomer v kreditovom vyjadrení upravujú interné predpisy univerzity. Organizácia štúdia doktorandských študijných programov na STU sa riadi ustanoveniami Študijného poriadku STU.

**Článok 9  
Hodnotenie kvality štúdia doktoranda**

1. Doktorandské štúdium sa hodnotí podľa zásad kreditového systému v súlade s vyhláškou Ministerstva školstva Slovenskej republiky č. 614/2002 Z. z. o kreditovom systéme štúdia v znení neskorších predpisov, § 54 ods. 2 zákona o vysokých školách a zásadami uvedenými v tomto článku.
2. Kvalita doktorandského štúdia sa hodnotí jednak počas jeho realizácie, ako aj pri jeho ukončení. Za úspešne ukončené doktorandské štúdium sa považuje také, u ktorého boli okrem dodržania harmonogramu naplnené všetky vyžadované kritériá a doktorand publikoval výsledky svojej práce formou výstupov aspoň na úrovni minimálnych kritérií (čl. 10 bod 1 tohto vnútorného predpisu).
3. Počas uskutočňovania študijného programu sú predmetom hodnotenia najmä míľniky súvisiace s napĺňaním obsahu individuálneho študijného plánu doktoranda. Hodnotenie vykonáva raz ročne (spravidla na konci akademického roka) školiteľ a schvaľuje odborová komisia.
4. Rozhodujúcimi míľnikmi sú dizertačná skúška a obhajoba dizertačnej práce. Doktorand, ktorý nemá splnené všetky povinnosti vyplývajúce z individuálneho študijného plánu a nemá dostatok kreditov, nemôže pristúpiť k dizertačnej skúške, resp. k obhajobe dizertačnej práce.
5. Kvalitu uskutočňovania doktorandského štúdia hodnotí Rada študijného programu, vedecká rada univerzity alebo fakulty jedenkrát do roka. Informáciu o ukončených absolventoch a o výslednom hodnotení kvality ich výstupov v písomnej podobe prerokúva odborová komisia a vedecká rada univerzity alebo fakulty.

**Článok 10  
Hodnotenie kvality výstupov doktoranda**

1. Integrálnou súčasťou doktorandského štúdia je publikačná a umelecká činnosť. Na úspešné ukončenie doktorandského štúdia sa vyžaduje plnenie minimálnych kritérií v oblasti publikačných výstupov doktoranda podľa prílohy č. 1 tohto vnútorného predpisu. Odborové komisie môžu predložiť vedeckej rade fakulty alebo univerzity na schválenie ďalšie požiadavky kladené na doktorandov.
2. V individuálnych prípadoch, v ktorých plnenie minimálnych kritérií nie je možné z dôvodu zmluvne ukotvenej požiadavky na utajenie výsledkov dizertačnej práce, môže na žiadosť školiteľa odborová komisia rozhodnúť o úprave minimálnych kritérií primeraným spôsobom.

**ČASŤ IV.**

**PRECHODNÉ A ZÁVEREČNÉ USTANOVENIA**

**Článok 11**

**Prechodné ustanovenia**

Doktorandské štúdium začaté pred začiatkom akademického roka 2021/2022 sa riadi podľa doterajších predpisov.

**Článok 12**

**Záverečné ustanovenia**

1. Akékoľvek zmeny a doplnenia tohto vnútorného predpisu je možné vykonať len formou číslovaných dodatkov k tomuto vnútornému predpisu, po vyjadrení sa Akademickým senátom STU a po ich schválení Vedeckou radou STU.
2. Rektor sa splnomocňuje, aby po vydaní každého dodatku k tomuto vnútornému predpisu podľa bodu 1 tohto článku vydal spolu s dodatkom aj aktuálne úplné znenie tohto vnútorného predpisu.
3. K tomuto vnútornému predpisu sa vyjadril Akademický senát STU na návrh rektora dňa 01. 03. 2021.
4. Tento vnútorný predpis bol schválený Vedeckou radou STU dňa 15. 03. 2021.
5. Tento vnútorný predpis nadobúda platnosť dňom jeho schválenia Vedeckou radou STU a účinnosť dňom 01. apríl 2021.

prof. Ing. Marián Peciar, PhD. prof. Ing. Miroslav Fikar, DrSc.

predseda Akademického senátu STU rektor

**Príloha č. 1 – minimálne kritériá v oblasti výstupov vyžadované na úspešné ukončenie štúdia**

Kritériá uvedené v tejto prílohe sú nutnou podmienkou na úspešné ukončenie štúdia. Odborové komisie môžu predložiť vedeckej rade fakulty alebo univerzity na schválenie ďalšie požiadavky, ktoré musí doktorand splniť počas štúdia (čl. 10 bod 1).

Pre každý študijný program sú uvedené oddelene publikácie u ktorých sa vyžaduje aby doktorand bol uvedený ako prvý autor alebo mal najmenej 50% podiel (podfarbené šedou). U ďalších publikácií postačuje ak je doktorand spoluautorom.

Ak nie je publikácia v čase podávania žiadosti o obhajobu dizertačnej práce dostupná, doktorand priloží k žiadosti vyjadrenie vydavateľa, že publikácia úspešne prešla recenzným konaním a bude vydaná.

|  |  |  |
| --- | --- | --- |
| Študijný odbor | Študijný program | Minimálne kritériá |
| Matematika | Aplikovaná matematika | 1 publikácia v časopise vo WoS alebo SCOPUS v Q1-Q4 |
| 1 publikácia v časopise vo WoS alebo SCOPUS |
| Fyzika | Chemická fyzika | 1 publikácia v časopise vo WoS v Q1-Q3 |
| 1 publikácia v časopise vo WoS v Q1-Q3 |
| Biotechnológie | Biotechnológia | 1 publikácia v časopise vo WoS alebo SCOPUS |
| 2 publikácie v časopise vo WoS alebo SCOPUS, z toho minimálne 1 vo WoS v Q1-Q3 |
| Chémia | Všetky | 2 publikácie v časopise vo WoS v Q1-Q3 |
| Chemické inžinierstvo a technológie | Chemické inžinierstvo | 2 publikácie v časopise vo WoS v Q1-Q3 |
| Všetky okrem programu Chemické inžinierstvo | 1 publikácia v časopise vo WoS v Q1-Q3 |
| Chemické inžinierstvo a technológie a strojárstvo | Ochrana materiálov a objektov dedičstva | 1 publikácia v časopise vo WoS v Q1-Q3 |
| Potravinárstvo | Chémia a technológia požívatín | 1 publikácia v časopise vo WoS v Q1-Q4 |
| 1 publikácia v časopise vo WoS v Q1-Q4 |

|  |  |  |
| --- | --- | --- |
| Architektúra a urbanizmus | Architektúra, Urbanizmus | 1 publikácia v časopise vo WOS alebo SCOPUS alebo umelecký výkon kategórie Z (závažné umelecké dielo) |
| 1 publikácia v časopise vo WOS alebo SCOPUS alebo umelecký výkon kategórie Z (závažné umelecké dielo) |
| Priestorové plánovanie | Priestorové plánovanie | 1 publikácia časopise vo WoS alebo SCOPUS  v Q1-Q4 |
| 1 publikácia časopise vo WoS alebo SCOPUS  v Q1-Q4 |
| Umenie | Dizajn | 1 publikácia v časopise vo WOS alebo SCOPUS alebo umelecký výkon kategórie Z (závažné umelecké dielo) |
| 1 publikácia v časopise vo WOS alebo SCOPUS alebo umelecký výkon kategórie Z (závažné umelecké dielo) |
| Ekonómia  a manažment | Odvetvové ekonomiky a manažment | 1 publikácia v časopise vo WoS v Q1-Q3 |
| 2 publikácie vo WoS alebo SCOPUS |
| Stavebníctvo | Všetky | 1 publikácia v časopise vo WoS alebo SCOPUS v Q1-Q4 |
| 1 publikácia v časopise vo WoS alebo SCOPUS |
| Geodézia a kartografia | Geodézia a kartografia | 1 publikácia v časopise vo WoS alebo SCOPUS v Q1-Q4 |
| 1 publikácia v časopise vo WoS alebo SCOPUS |
| Poľnohospodárstvo a krajinárstvo | Krajinárstvo | 1 publikácia v časopise vo WoS alebo SCOPUS v Q1-Q4 |
| 1 publikácia časopise vo WoS alebo SCOPUS |

|  |  |  |
| --- | --- | --- |
| Informatika | Aplikovaná informatika  Inteligentné informačné systémy  Telekomunikácie | 1 publikácia v časopise vo WoS alebo SCOPUS v Q1-Q4 |
| Elektrotechnika | Fyzikálne inžinierstvo | 1 publikácia v časopise vo WoS v Q1-Q4 |
| 1 publikácia v časopise vo WoS v Q1-Q4 |
| Meracia technika  Teoretická elektrotechnika | 1 publikácia v časopise vo WoS Q1-Q4 alebo SCOPUS v Q1- Q3 |
| Elektronika a fotonika  Elektroenergetika  Jadrová energetika | 1 publikácia v časopise vo WoS v Q1-Q4 |
| Kybernetika | Modelovanie a simulácia procesov  Automatizácia a informatizácia procesov  Automatizácia a informatizácia strojov a procesov  Robotika a kybernetika  Mechatronické systémy | 1 publikácia v časopise vo WoS alebo SCOPUS v Q1-Q4 |
| Riadenie procesov | 1 publikácia v časopise vo WoS v Q1 |
| alebo |
| 1 publikácia v časopise vo WoS Q2-Q3 |
| 1 publikácia v časopise vo WoS Q1-Q3 |

|  |  |  |
| --- | --- | --- |
| Doprava | Kozmické inžinierstvo | 1 publikácia v časopise vo WoS v Q1-Q4 |
| 1 publikácia v časopise v SCOPUS v Q1-Q4 |

|  |  |  |
| --- | --- | --- |
| Strojárstvo | Výrobné zariadenia a systémy | 1 publikácia v časopise vo WoS alebo SCOPUS v Q1-Q4 |
| Priemyselné manažérstvo | 1 publikácia v časopise vo WoS alebo SCOPUS v Q1-Q4 |
| 1 publikácia v časopise vo WoS alebo SCOPUS |
| Personálna práca v priemyselnom podniku | 1 publikácia v časopise vo WoS alebo SCOPUS v Q1-Q4 |
| 1 publikácia v časopise WoS alebo SCOPUS  alebo  3 publikácie po úspešnom recenznom konaní v časopisoch vo WoS alebo SCOPUS |
| Progresívne materiály a materiálový dizajn | 1 publikácia v časopise vo WoS alebo SCOPUS v Q1-Q4 alebo 2 zapísané PUV/patenty súvisiace s témou DizP \*) |
| Strojárske technológie a materiály  Aplikovaná mechanika  Dopravné stroje a zariadenia  Výrobné stroje a zariadenia  Procesná technika  Metrológia  Energetické stroje a zariadenia | 1 publikácia v časopise vo WoS alebo SCOPUS v Q1-Q4 alebo 1 zapísaný PUV/patent súvisiaci s témou DizP \*) |
|  |
| Bezpečnostné vedy | Integrovaná bezpečnosť | 1 publikácia v časopise vo WoS alebo SCOPUS v Q1-Q3  alebo 1 zapísaný PUV/patent súvisiaci s témou DizP \*) |

\*) Nahradenie publikácie v časopise PUV/patentom je prípustné výhradne len z dôvodov uvedených v čl. 10, ods. 2.

Zaradenie časopisu do kvartilov (Q1 až Q4) sa určí podľa WoS - [Journal Citation Reports Indicators (clarivate.com)](https://incites.help.clarivate.com/Content/Indicators-Handbook/ih-journal-citation-reports.htm) alebo SCOPUS - SCImago Journal Rank ([www.scimagojr.com/journalrank.php](http://www.scimagojr.com/journalrank.php)). V prípade evidovania časopisu v oboch databázach sa použije lepší z oboch kvartilov.

1. Článok 2 vnútorného predpisu č. 5/2021 „Pravidlá pre personálne zabezpečenie študijných programov na Slovenskej technickej univerzite v Bratislave“. [↑](#footnote-ref-1)